## Priopćenje - upozorenje Ustavnog suda Republike Hrvatske broj U VII 291 od 7

### NN 37/1997 (9.4.1997.), Priopćenje - upozorenje Ustavnog suda Republike Hrvatske broj U VII 291 od 7

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, u postupku nadzora
nad ustavnošću i zakonitošću izbora, na temelju članka 125. alineja 7.
Ustava Republike Hrvatske i članka 38. alineja 1. Ustavnog zakona o Ustavnom
sudu Republike Hrvatske ("Narodne novine", broj 13/1991) u povodu zahtjeva
Socijaldemokratske partije Hrvatske - SDP, na sjednici održanoj dana 7.
travnja 1997. godine, donio je i daje sljedeće

## **PRIOPĆENJE I UPOZORENJE**

Ustavni sud Republike Hrvatske primio je zahtjev Socijaldemokratske
partije Hrvatske (SDP) za nadzor nad ustavnošću i zakonitošću izbora "zbog
nepravilnosti u izborima povodom promidžbenog spota inspiriranog viješću
iz crne kronike". Spot pod nazivom "Susjede" naručila je Hrvatska demokratska
zajednica (HDZ).

Socijaldemokratska partija Hrvatske je istodobno podnijela i prigovor
Izbornom povjerenstvu Republike Hrvatske. Izborno povjerenstvo našlo je
da je sadržaj spornog promidžbenog spota jedne političke stranke (HDZ)
uvredljiv za drugu političku stranku (SDP) i njezine predstavnike, a pri
tome da sadržaj tog spota nije usko vezan uz politički program naručitelja
spota. Izborno povjerenstvo Republike Hrvatske je stoga upozorilo Hrvatsku
radioteleviziju da promidžbeni spot pod nazivom "Susjede" nije u skladu
s Programskim pravilima Hrvatske radiotelevizije za praćenje "Izbora 97".

Nakon toga se Socijaldemokratska partija Hrvatske ponovno obraća Ustavnom
sudu Republike Hrvatske navodeći da je upozorenje Izbornog povjerenstva
Republike Hrvatske nedostatno te da navedeni spot nije protivan samo Programskim
pravilima HRT-a već i izbornim propisima i Ustavu Republike Hrvatske.

Ustavni sud je pribavio i razgledao sporni spot.

Ustavni sud je našao da je sporni spot, čiji je sadržaj prikazan kroz
razgovor dviju ženskih osoba, suprotan:

- Programskim pravilima Hrvatske radiotelevizije za praćenje "Izbora
97" (opće odredbe - I dio);

- izbornim propisima (članci 31. i 32. Zakona o izborima zastupnika
u Sabor Republike Hrvatske - "Narodne novine", broj 11/1994 - pročišćeni
tekst, 68/1995 i 108/1996 - i članak 19. Zakona o izboru članova predstavničkih
tijela jedinica lokalne samouprave i jedinica lokalne uprave i samouprave
- "Narodne novine", broj 90/1992, 69/1995, 59/1996 i 63/1996);

- odredbama Ustava Republike Hrvatske (članak 3., članak 14. - sloboda,
jednakost pred zakonom, demokratski višestranački sustav kao najviše vrednote
ustavnog poretka Republike Hrvatske);

- uljudbenim dosezima Republike Hrvatske kao demokratske države.

U svezi s iznijetim Ustavni sud Republike Hrvatske nalazi da:

- Hrvatska radiotelevizija te druge javne i privatne televizijske i
radio postaje ne smiju emitirati spot pod nazivom "Susjede" jer time krše
navedene moralne, programske, zakonske i ustavne norme;

- Hrvatska demokratska zajednica treba povući iz prometa i suzdržati
se od emitiranja spota "Susjede" jer u protivnom krši navedene moralne,
zakonske i ustavne norme.

Ovo priopćenje i upozorenje dostavlja se, osim zainteresiranim stranama,
i Hrvatskoj informativnoj agenciji (HINA) radi žurnog objavljivanja kako
bi iznijeta motrišta bila čim prije dostupna svima kojih se tiču.

Ovo priopćenje i upozorenje objavit će se i u "Narodnim novinama", službenom
listu Republike Hrvatske.

Broj: U-VII-291/1997
Zagreb, 7. travnja 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Ostalo, NN 37/1997-537